### NN 12/2021 (10.2.2021.), Rješenje Agencije za zaštitu tržišnog natjecanja klasa: UP/I 034-03/20-01/002, urbroj: 580-09/63-2021-012 od 29. prosinca 2020.

Agencija za zaštitu tržišnog natjecanja

224

Agencija za zaštitu tržišnog natjecanja na temelju članka 30. točke 2., članka 31., članka 49. stavka 1. i 2. i članka 58. stavka 1. točke 9. Zakona o zaštiti tržišnog natjecanja (»Narodne novine«, br. 79/09 i 80/13), u upravnom postupku utvrđivanja sprječavanja, ograničavanja ili narušavanja tržišnog natjecanja sklapanjem zabranjenog sporazuma protiv poduzetnika ZAGREBAČKA PIVOVARA d.o.o. sa sjedištem u Zagrebu, Ilica 224, zastupana po odvjetnicima iz odvjetničkog društva [...], po službenoj dužnosti, na temelju odluke Vijeća za zaštitu tržišnog natjecanja u sastavu: Vesna Patrlj, dipl. iur., zamjenica predsjednika Vijeća, dr. sc. Mirta Kapural, Denis Matić, dipl. iur. i mr. sc. Ljiljana Pavlic, članovi Vijeća, sa sjednice 55/2020., održane 29. prosinca 2020. donosi

RJEŠENJE

I. Prihvaćaju se mjere, uvjeti i rokovi predloženi od strane poduzetnika ZAGREBAČKA PIVOVARA d.o.o. sa sjedištem u Zagrebu, Ilica 224 (dalje: Zagrebačka pivovara), i to na način da se:

1. Zagrebačka pivovara obvezuje uvesti poseban program izobrazbe o propisima o zaštiti tržišnog natjecanja koji bi bio obvezan za zaposlenike na svim razinama relevantnim za poslovanje Zagrebačke pivovare, a koji uključuje obuke koje bi se održavale godišnje, u razdoblju od 5 (pet) godina.

2. Zagrebačka pivovara se obvezuje u roku od 30 (trideset) dana od dana dostave rješenja Agencije za zaštitu tržišnog natjecanja dostaviti Agenciji za zaštitu tržišnog natjecanja program izobrazbe o propisima o zaštiti tržišnog natjecanja iz točke 1.

3. Zagrebačka pivovara se obvezuje u roku od 4 (četiri) mjeseca od dana dostave rješenja Agencije za zaštitu tržišnog natjecanja obavijestiti Agenciju za zaštitu tržišnog natjecanja o provedenim mjerama i rezultatima implementacije mjera.

II. Predložene mjere, uvjeti i rokovi iz točke I. izreke ovoga rješenja ocjenjuju se dostatnima za otklanjanje mogućih negativnih učinaka i ponovnu uspostavu tržišnog natjecanja.

III. Nalaže se poduzetniku Zagrebačka pivovara da Agenciji za zaštitu tržišnog natjecanja dostavi program izobrazbe u roku navedenom u točki I. 2. izreke te da obavijesti Agenciju o provedenim mjerama i rezultatima implementacije mjera u roku navedenom u točki I.3. izreke.

IV. Predložene mjere, uvjeti i rokovi iz točke I. izreke ovoga rješenja ovim rješenjem postaju obvezni za poduzetnika Zagrebačku pivovaru.

V. Utvrđuje se da, nakon ispunjenja naloga iz točke III. izreke ovoga rješenja, nema uvjeta za daljnje vođenje postupka protiv poduzetnika Zagrebačka pivovara, u ovom predmetu.

VI. Ako Agencija za zaštitu tržišnog natjecanja utvrdi da se poduzetnik ne pridržava utvrđenih mjera, uvjeta i rokova iz točke I., odnosno naloga iz točke III. izreke ovoga rješenja, takvo postupanje smatrat će se povredom Zakona o zaštiti tržišnog natjecanja, što će se utvrditi posebnim rješenjem kojim će se izreći i upravno-kaznena mjera.

VII. Zagrebačka pivovara, obveznik je plaćanja upravne pristojbe u iznosu od 24.500,00 kuna. Upravna pristojba uplaćuje se u korist Državnog proračuna Republike Hrvatske.

Rok izvršenja: osam (8) dana od dana dostave ovoga rješenja.

VIII. Ovo rješenje bit će objavljeno u » Narodnim novinama«, kao i na internetskoj stranici Agencije za zaštitu tržišnog natjecanja.

Obrazloženje

1. Postupak utvrđivanja narušavanja tržišnog natjecanja

I. Agencija za zaštitu tržišnog natjecanja (dalje: AZTN), je na temelju članka 38. stavka 1. i 3. i članka 39. Zakona o zaštiti tržišnog natjecanja (»Narodne novine«, brojevi 79/09 i 80/13; dalje: ZZTN), zaključkom klasa: UP/I 034-03/20-01/002, urbroj: 580-09/63-2020-002, od 7. svibnja 2020., po službenoj dužnosti pokrenula postupak protiv poduzetnika Zagrebačka pivovara d.o.o. sa sjedištem u Zagrebu, Ilica 224, radi utvrđivanja sprječavanja, ograničavanja ili narušavanja tržišnog natjecanja sklapanjem zabranjenog sporazuma u smislu članka 8. ZZTN-a zbog postojanja indicija da Ugovori o suradnji (Partnerski ugovori) koje Zagrebačka pivovara d.o.o. sklapa sa svojim poslovnim partnerima sadrže odredbe u suprotnosti s odredbama Uredbe o skupnom izuzeću vertikalnih sporazuma između poduzetnika (»Narodne novine«, broj 37/11, dalje: Uredba o vertikalnim sporazumima) te je stoga u postupku bilo potrebno utvrditi je li riječ o zabranjenom sporazumu u smislu članka 8. ZZTN-a.

Povod pokretanju predmetnog postupka bile su odredbe u ugovorima koje je AZTN zaprimio u predmetu klasa: 957-01/18-02/003 u kojemu je sukladno ovlastima iz članka 32. točke 1. a) i b) ZZTN-a provedeno Istraživanje tržišta prodaje piva u Horeca kanalu na teritoriju Republike Hrvatske.

Riječ je o Ugovorima o suradnji (Partnerskim ugovorima) zaključenim [...] godine, između Zagrebačke pivovare i poduzetnika [...], [...], [...], [...], [...] i [...].

Uvidom u sadržaj navedenih ugovora utvrđeno je kako postoje indicije da su pojedine odredbe ugovora u suprotnosti s odredbama Uredbe o vertikalnim sporazumima te je stoga u postupku bilo potrebno utvrditi je li riječ o zabranjenom sporazumu u smislu članka 8. ZZTN-a.

Riječ je o odredbi članka 8. predmetnih tipskih ugovora koji propisuju obvezu Zagrebačke pivovare da tijekom trajanja ugovora neće s trećim osobama na teritoriju (označenom geografskom području) sklapati u odnosu na proizvode, ugovore koji bi po sadržaju, svrsi i ciljevima bili jednaki ili bitno slični ugovoru, odnosno kojima bi se s trećim osobama uspostavio odnos suradnje koji je po sadržaju, svrsi ili ciljevima jednak ili bitno sličan odnosu koji je uspostavljen ugovorom.

Zatim, odredbi članka 11. stavka 2. predmetnih ugovora kojom je određena obveza partnera da proizvode koje Zagrebačka pivovara proizvodi ili uvozi nabavlja isključivo od Zagrebačke pivovare, po cijenama navedenim u Cjeniku Zagrebačke pivovare te da ih neće nabavljati iz drugih izvora osim kada za to dobije posebnu suglasnost ili poseban zahtjev od Zagrebačke pivovare.

Osim toga, riječ je i o odredbi članka 13. stavka 2. predmetnih ugovora budući da je ugovorena obveza partnera da tijekom trajanja ugovora neće s trećim osobama, u odnosu na konkurentne proizvode, sklapati ugovore koji bi po sadržaju, svrsi i ciljevima bili jednaki ili bitno slični predmetnom ugovoru odnosno kojima bi se s trećim osobama uspostavio odnos suradnje koji je po sadržaju, svrsi i ciljevima jednak ili bitno sličan odnosu uspostavljenim predmetnim ugovorom.

Također riječ je i o odredbi članka 13. stavka 1. predmetnih ugovora kojom je propisana obveza partnera na isključivost suradnje na način da se partner obvezuje da za vrijeme trajanja ugovora neće aktivno promicati one ostale proizvode koji su konkurentni proizvodima Zagrebačke pivovare.

Odredbom članka 25. predmetnih ugovora bile su određene i posljedice postupanja partnera koje bi bile u suprotnosti s člankom 13., odnosno određeno je pravo Zagrebačke pivovare na raskid ugovora bez otkaznog roka ako partner aktivno promiče proizvode koji su konkurenti proizvodima pivovare ili sklopi neki ugovor suprotno odredbama članka 13. ugovora. Osim toga, Zagrebačka pivovara je imala pravo raskinuti ugovor i ako partner s trećom osobom sklopi neki od partnerskih ugovora bez suglasnosti Zagrebačke pivovare.

Budući da su predmetni ugovori, odnosno odredbe članka 8., članka 11. stavka 2. i članka 13. stavka 2. upućivale na to da je u konkretnom slučaju bila riječ o sporazumu o isključivoj distribuciji i sporazumu o isključivoj kupnji, a Zagrebačka pivovara je u 2017. godini prema dostavljenim podacima AC Nielsena iz predmeta klase: 957-01/18-02/003 imala tržišni udjel [40-50] % na tržištu prodaje piva na malo na području Republike Hrvatske, sukladno odredbi članka 5. Uredbe o vertikalnim sporazumima, na navedene sporazume ne bi se moglo primijeniti skupno izuzeće od opće zabrane iz članka 8. stavka 1. ZZTN-a.

Naime, člankom 5. stavkom 1. Uredbe o vertikalnim sporazumima je propisano da se skupno izuzeće za sporazume iz članka 3. Uredbe o vertikalnom sporazumima primjenjuje pod uvjetom da tržišni udjel dobavljača na mjerodavnom tržištu na kojem prodaje proizvode koji su predmet sporazuma nije veći od 30 posto te da tržišni udjel kupca na mjerodavnom tržištu na kojem kupuje pro­izvode koji su predmet sporazuma nije veći od 30 posto.

Osim toga, sadržaj odredbe članka 13. stavka 1. predmetnog ugovora i trajanje ugovora, dulje od 5 godina, upućivalo je na to da je u konkretnom slučaju riječ o zabranjenoj obvezi iz članka 10. stavka 1. a) Uredbe o vertikalnim sporazumima na koju se ne može primijeniti skupno izuzeće.

Naime, u članku 10. stavku 1. a) Uredbe o vertikalnim sporazumima je određeno da se skupno izuzeće ne može primijeniti na neposredne ili posredne obveze nenatjecanja čije je trajanje neograničeno ili premašuje pet godina, odnosno koje se prešutno obnavljaju te traju dulje od pet godina jer se smatra da su ugovorene na neodređeni rok.

Sukladno članku 10. stavku 2. Uredbe o vertikalnim sporazumima obveza nenatjecanja razumijeva svaku neposrednu ili posrednu obvezu zbog koje kupac ne može proizvoditi, prodavati ili preprodavati supstitute koji se natječu s proizvodima koji su predmet sporazuma, ili svaku neposrednu ili posrednu obvezu kupca da kupi od dobavljača ili od nekog drugog poduzetnika, na kojega ga uputi dobavljač, više od 80% od ukupne količine proizvoda. Taj udio izračunava se na temelju vrijednosti kupovine proizvoda i njihovih zamjenskih proizvoda na mjerodavnom tržištu koju je kupac ostvario u prethodnoj financijskoj godini.

Iz odredbe članka 16. predmetnih tipskih ugovora proizlazilo je kako partneri nisu bili ograničeni u pravu distribucije ostalih proizvoda koji su konkurenti proizvodima Zagrebačke pivovare, pa slijedom navedenog isključivost predmetnih ugovora proizlazila je iz isključivosti glede aktivne promocije proizvoda Zagrebačke pivovare od strane isključivog distributera.

2. Očitovanje Zagrebačke pivovare

Zagrebačka pivovara zastupana po punomoćnici [...], odvjetnici iz odvjetničkog društva [...], očitovala se podneskom od 29. svibnja 2020. koji je zaprimljen 1. lipnja 2020., zatim podnescima od 23. lipnja 2020., 20. kolovoza 2020., 30. listopada 2020. i 2. studenog 2020. u kojemu je istaknula kako Parterski ugovori koji su predmet postupka pred AZTN-om više nisu na snazi budući da su raskinuti sa svim partnerima početkom 2019. Osim toga, prema navodima Zagrebačke pivovare, tijekom formalnog važenja predmetnih ugovora, oni nisu primjenjivani.

Vezano uz predmetne ugovore, Zagrebačka pivovara navodi kako je sklapanje predmetnih ugovora bilo dio projekta pod nazivom [...] koji se provodio na razini grupacije sukladno uputama tadašnjeg većinskog vlasnika, [...].

Naime, intencija tadašnjeg vlasnika bila je da se sklapanjem predmetnih Partnerskih ugovora uredi odnos Zagrebačke pivovare s njezinim distributerima na tržištu u Republici Hrvatskoj od čega bi stvarnu korist imali krajnju potrošači. Svrha predmetnih ugovora bila je da se [...]. S tim u vezi Zagrebačka pivovara naglašava kako se svrha Partnerskih ugovora zapravo nikada nije ispunila budući da [...]. Slijedom navedenog, projekt [...] nikada nije zaživio.

Nadalje, Zagrebačka pivovara navodi kako je radi pripreme teksta Partnerskog ugovora tijekom 2002. angažirala renomirane pravne stručnjake u pravu tržišnog natjecanja, odnosno sveučilišne profesore s Pravnog fakulteta u Zagrebu, a sve kako bi se osiguralo da navedeni tekst ugovora udovoljava svim zahtjevima, kako nacionalnih, tako i europskih propisa o zaštiti tržišnog natjecanja.

U tom smislu, nadalje navodi Zagrebačka pivovara, a sukladno tada važećem ZZTN-u (»Narodne novine« broj 48/95, 52/97 i 89/98), Zagrebačka pivovara je dostavila predložak teksta ugovora na pregled i ocjenu AZTN-u. Rješenjem od 8. travnja 2003. AZTN je okončao postupak ocjene predmetnih ugovora kojim je utvrdio da su Partnerski ugovori dopušteni s aspekta ZZTN-a, ali da je potrebno izostaviti odredbu članka 11. stavka 5. u dijelu koji glasi: »a napose o opsegu prodaje proizvoda Pivovare prema ostalim proizvodima koji su konkurenti proizvodima Pivovare«. Sukladno rješenju od 8. travnja 2003. Zagrebačka pivovara izmijenila je predmetne Partnerske ugovore.

Nadalje, Zagrebačka pivovara navodi kako jedan od dodataka Partnerskog ugovora, Aneks br. 1 predstavlja Ugovor o prodaji proizvoda Zagrebačke pivovare, a koji su ugovorne strane produživale svake godine sklapanjem novog Aneksa. Ujedno, ugovorne strane su svake godine produljivale i Dodatku 7. Partnerskog ugovora kojim su ugovarani komercijalni uvjeti za razdoblje od godine dana. Slijedom navedenog, Zagrebačka pivovara ističe da se Partnerski ugovor uopće nije primjenjivao, već da su ugovorne strane jedino konzumirale, odnosno na godišnjoj razini su se sklapali, mijenjali i primjenjivali Dodatke br. 1. i 7. koji su se odnosili na kupoprodaju proizvoda Zagrebačke pivovare te na komercijalne uvjete dogovorene između Zagrebačke pivovare i distributera, dok dodaci 2., 3., 4., 5., 6. i 8. nisu nikada primjenjivani.

U odnosu na spornu odredbu članka 13. stavka 1. predmetnog ugovora u kojoj je navedeno kako se partner obvezuje da za vrijeme trajanja ugovora neće aktivno promicati one ostale proizvode koji su konkurenti proizvodima Zagrebačke pivovare, Zagrebačka pivovara ističe kako se navedena odredba kao niti ostale odredbe Partnerskog ugovora, osim Dodataka br. 1. i 7. nikada nisu primjenjivale, budući da projekt [...] tadašnjeg vlasnika Zagrebačke pivovare nikada nije zaživio.

Slijedom navedenog, Zagrebačka pivovara navodi kako nikada nije ograničavala svoje partnere da aktivno promoviraju i druge konkurentske proizvode.

Također, ističe, kako Partnerskim ugovorima nikada nije ograničavala svoje distributere u pogledu kupnje konkurentskih proizvoda. Najbolji dokaz činjenice da se takve odredbe nikada nisu primjenjivale jest udio zastupljenosti proizvoda Zagrebačke pivovare u ukupnom postotku kupljenih proizvoda distributera, a koji se prema saznanjima Zagrebačke pivovare kretao u prosjeku između [...] posto ukupnog prometa svakog pojedinog distributera. Slijedom navedenog, konkurentski proizvodi su predstavljali većinu proizvoda u asortimanu distributera, odnosno proizvodi Zagrebačke pivovare su bili zastupljeni u manjini.

Upravo zbog činjenice da se Partnerski ugovori nikada nisu uisti­nu niti primjenjivali, Zagrebačka pivovara navodi da je početkom 2019. raskinula sve Partnerske ugovore (članak 1. stavak 2. Aneksa broj 2/2019 Ugovora o prodaji) pa tako i formalno pravno potvrdila činjenicu da se navedeni ugovori nisu nikada primjenjivali.

S tim u vezi, u privitku očitovanja od 29. svibnja 2020. dostavila je Anekse broj 2/2019 Ugovoru o prodaji (rabati i naknade za 2019) zaključene sa sljedećim poduzetnicima: [...], [...] (koji je preuzeo ugovore sklopljene s poduzetnikom [...]), [...], [...], [...] i [...].

AZTN je izvršio uvid u sadržaj navedenih Aneksa broj 2/2019 Ugovoru o prodaji (rabati i naknade za 2019.) u kojima je navedeno [...].

Osim toga, Zagrebačka pivovara se pozvala na odredbu članka 8. stavka 3. ZZTN-a kojim se određeni sporazumi neće smatrati zabranjenim sporazumima, odnosno izuzet će se od opće zabrane ako kumulativno, za vrijeme njihova trajanja, ispunjavaju sljedeće uvjete i to:

1. Pridonose unapređenju proizvodnje ili distribucije robe i/ili usluga ili promicanju tehnološkog ili gospodarskog razvoja,

2. Pružaju potrošačima razmjernu korist,

3. Poduzetnicima ne nameću ograničenja koja nisu neophodna za postizanje navedenih ciljeva i

4. Poduzetnicima ne omogućuju isključivanje znatnog dijela konkurencija s tržišta za robe i/ili usluge koje su predmet sporazuma.

Zagrebačka pivovara navodi kako su Partnerski ugovori bili sklopljeni upravo s ciljem da se uredi odnos između Zagrebačke pivovare i njenih distributera na tržištu Republike Hrvatske. Dakle, uređivanjem odnosa s distributerima pridonijelo se unapređenju distribucije pivskih proizvoda na tržištu Republike Hrvatske, pri čemu se istovremeno krajnjim potrošačima pružila razmjerna korist s obzirom na bolju dostupnost proizvoda potrošačima. Imajući u vidu da se odredba članka 13. stavka 1. Partnerskih ugovara nije nikada primjenjivala, distributeri su bili slobodni u izboru prilikom kupnje proizvoda, kao i u aktivnom promoviranju istih. Prema tome, Partnerskim ugovorima drugi poduzetnici nisu bili isključeni s tržišta, niti su im bila nametnuta ograničenja koja bi predstavljala narušavanje tržišnog natjecanja. Stoga, smatra Zagrebačka pivovara, ispunjeni su svi kumulativni uvjeti iz članka 8. stavka 3. ZZTN-a.

Zagrebačka pivovara dostavila je i dokumentaciju kao dokaz tvrdnje da se Partnerski ugovori kao i njihov dodatci, osim dodataka 1. i 7. nisu nikada primjenjivali. Tako je u privitku svog očitovanja od 23. lipnja 2020. dostavila Upitnike zaprimljene od distributera, [...], [...], [...], [...], [...] i [...], u postupku prikupljanja podataka od strane punomoćnice Zagrebačke pivovare.

U vezi s dostavljenim upitnicima, Zagrebačka pivovara je u bitnome navela kako nikada nije ograničavala svoje distributere u pogledu kupnje konkurentskih proizvoda, kao niti u pogledu aktivne promocije piva različitih proizvođača te zaključuje kako su konkurentski proizvodi predstavljali većinu proizvoda u asortimanu distributera, odnosno proizvodi Zagrebačke pivovare su bili zastupljeni u manjini (izuzetak je poduzetnik [...] u odnosu na kojega je Zagrebačka pivovara 100 postotni vlasnik), što potvrđuje da se odredbe Partnerskog ugovora i pripadajućih dodataka nikada nisu primjenjivale.

Dodatno ukazuje kako Zagrebačka pivovara kao članica Molson Coors grupacije primjenjuje najviše standarde poslovanja, poslovne prakse i poslovnih običaja te podliježe strogim internim kontrolama radi postupanja sukladno mjerodavnim propisima. S tim u vezi Zagrebačka pivovara vodi računa o pravilnoj primjeni pravila tržišnog natjecanja pri čemu provodi interne treninge i kvalifikacije svojih radnika radi usklađenosti s propisima, promjenama u regulativi, kao i praksi nadležnih tijela.

Zagrebačka pivovara je iskazala spremnost na suradnju s ­AZTN-om u smislu preuzimanja obveza sukladno članku 49. ­ZZTN-a već podneskom od 29. svibnja 2020., da bi podneskom od 20. kolovoza 2020. dostavila konkretan prijedlog za preuzimanje mjera i uvjeta kojega je dopunila podneskom od 30. listopada 2020. na način da glasi:

1. Zagrebačka pivovara će uvesti poseban program izobrazbe o propisima o zaštiti tržišnog natjecanja koji bi bio obvezan za zaposlenike na svim razinama relevantnim za poslovanje Zagrebačke pivovare, a koji uključuje obuke koje bi se održavale godišnje, u razdoblju od 5 (pet) godina.

2. Zagrebačka pivovara će u roku od 30 (trideset) dana od dana dostave rješenja AZTN-a dostaviti AZTN-u program izobrazbe o propisima o zaštiti tržišnog natjecanja iz točke 1.

3. Zagrebačka pivovara će u roku od 4 (četiri) mjeseca od dana dostave rješenja AZTN-a obavijestiti AZTN o provedenim mjerama i rezultatima implementacije mjera.

I u podnesku od 30. listopada 2020. Zagrebačka pivovara je posebno istaknula da Partnerski ugovori kao i njihovi dodaci 2., 3., 4., 5., 6. i 8. nisu nikada primjenjivani, dok su na godišnjoj razini sklapani, mijenjani i primjenjivani dodaci 1. i 7. jer se odnose isključivo na kupoprodaju proizvoda Zagrebačke pivovare.

Pri tome, predmetni Partnerski ugovori i njihovi dodaci (1. – 8.) nisu važeći jer je Zagrebačka pivovara početkom 2019. sa svim partnerima raskinula Partnerske ugovore, kao i pripadajuće Dodatke (1. – 8.).

Slijedom navedenog, Zagrebačka pivovara predlaže AZTN-u donošenje rješenja kojim se prihvaćaju mjere, uvjeti i rokovi koje je predložila Zagrebačka pivovara, a sve u smislu članka 49. ZZTN-a. Podredno, opreza radi, Zagrebačka pivovara predlaže AZTN-u obustaviti predmetni postupak te donijeti rješenje kojim se utvrđuje da nije došlo do povrede tržišnog natjecanja sklapanjem zabranjenih sporazuma u smislu članka 8. ZZTN-a.

AZTN je vezano uz točku 3. predloženih mjera od 30. listopada 2020. zatražio dodatno tumačenje od Zagrebačka pivovare u smislu što bi se pod točkom 3. konkretno podrazumijevalo.

Zagrebačka pivovara očitovala se putem elektroničke pošte, 2. studenog 2020., na način da je navela kako Zagrebačka pivovara predloženim mjerama uvodi poseban program izobrazbe o propisima o zaštiti tržišnog natjecanja koji bi bio obvezan za sve radnike Zagrebačke pivovare u razdoblju od pet godina s tim da bi se obuka održavala na godišnjoj razini. Stoga, predlaže da u roku od 4 (četiri) mjeseca od dana dostave rješenja AZTN-a, Zagrebačka pivovara usvoji navedeni program izobrazbe i započne s njegovom provedbom (s obzirom na broj radnika i organizaciju provedbe treninga, a posebice uzimajući u obzir i postojeće okolnosti uzrokovane trajanjem proglašene epidemije bolesti COVID-19), dok bi u roku od 30 dana od dana dostave rješenje AZTN-a, Zagrebačka pivovara dostavila AZTN-u plan predmetnog programa izobrazbe kojega Zagrebačka pivovara namjerava usvojiti.

3. Prijedlog Zagrebačke pivovare za preuzimanje obveze izvršenja određenih mjera i uvjeta, te rokova u kojima će to učiniti, u smislu članka 49. ZZTN-a

Zagrebačka pivovara je u ranoj fazi postupka, unutar šest mjeseci nakon pokretanja postupka, podneskom zaprimljenim 1. lipnja 2020. iskazala namjeru preuzimanja mjera i uvjeta iz članka 49. ZZTN-a, te je dana 20. kolovoza 2020., odnosno 30. listopada 2020. podnijela AZTN-u konkretan prijedlog za preuzimanje obveze izvršenja određenih mjera i uvjeta kako bi se otklonili mogući negativni učinci njenog postupanja ili propuštanja postupanja na tržišno natjecanje.

Budući da je Zagrebačka pivovara samoinicijativno i prije pokretanja postupka s poslovnim partnerima zaključila u 2019. godini Anekse broj 2/2019 Ugovoru o prodaji čijim stupanjem na snagu su prestali važiti Partnerski ugovori s odredbama zbog kojih je postupak pokrenut, Zagrebačka pivovara je predložila preuzimanje obveze izvršenja sljedećih mjera i uvjeta te rokova u kojima će to učiniti:

1. Zagrebačka pivovara se obvezuje uvesti poseban program izobrazbe o propisima o zaštiti tržišnog natjecanja koji bi bio obvezan za zaposlenike na svim razinama relevantnim za poslovanje Zagrebačke pivovare, a koji uključuje obuke koje bi se održavale godišnje, u razdoblju od 5 (pet) godina.

2. Zagrebačka pivovara se obvezuje u roku od 30 (trideset) dana od dana dostave rješenja AZTN-a dostaviti AZTN-u program izobrazbe o propisima o zaštiti tržišnog natjecanja iz točke 1.

3. Zagrebačka pivovara se obvezuje u roku od 4 (četiri) mjeseca od dana dostave rješenja AZTN-a obavijestiti AZTN o provedenim mjerama i rezultatima implementacije mjera.

4. Namjera prihvaćanja i javni poziv

Člankom 49. stavkom 5. ZZTN-a propisano je da će AZTN namjeru prihvaćanja preuzimanja izvršenja mjera i uvjeta iz članka 49. stavka 1. ZZTN-a objaviti na svojoj internetskoj stranici u obliku skraćenog opisa predmeta i sadržaja mjera i uvjeta, uz poziv svim zainteresiranim stranama za dostavljanje pisanih primjedaba, stavova i mišljenja u roku od dvadeset (20) dana od dana objave poziva.

Stoga je AZTN 20. studenog 2020., sukladno članku 49. točki 5. ZZTN-a, na mrežnim stranicama AZTN-a, www.aztn.hr, objavio namjeru prihvaćanja preuzimanja izvršenja mjera i uvjeta i javni poziv svim zainteresiranim stranama za dostavljanje pisanih primjedaba, stavova i mišljenja na prijedlog Zagrebačke pivovare za preuzimanje obveze izvršenja određenih mjera i uvjeta te rokova u kojima će to učiniti. Rok za stavljanje primjedbi istekao je zaključno s 10. prosincem 2020., pri čemu AZTN nije zaprimio primjedbe na objavljeni javni poziv.

5. Analiza prijedloga Zagrebačke pivovare o namjeri preuzimanja obveze izvršenja mjera i uvjeta te rokova u kojima će to izvršiti

Vezano uz navedeni prijedlog Zagrebačke pivovare od 30. listopada 2020. AZTN je utvrdio kako prijedlog namjere preuzimanja obveze izvršenja mjera i uvjeta te rokovi u kojima će to Zagrebačka pivovara učiniti udovoljava formalnim uvjetima iz članka 49. stavka 1. ZZTN-a, odnosno da je isti podnesen nakon pokretanja postupka sukladno članku 39. ZZTN-a, a prije dostave Obavijesti o preliminarno utvrđenim činjenicama u postupku iz članka 48. ZZTN-a.

AZTN u smislu članka 49. stavka 4. ZZTN-a može prihvatiti preuzimanje određenih mjera i uvjeta iz članka 49. stavka 1. ZZTN-a u slučaju kratkog trajanja povrede, suradnje poduzetnika u postupku i predlaganja mjera i uvjeta u prvih šest mjeseci vođenja postupka, te u drugim slučajevima kada ocijeni da je prihvaćanje preuzimanja mjera i uvjeta iz članka 49. stavka 1. ZZTN-a svrsishodno radi bržeg uspostavljanja tržišnog natjecanja na određenom tržištu, a bez dugotrajnog vođenja postupka.

Prijedlog Zagrebačke pivovare predstavlja dobrovoljnu mjeru i dovodi do bržeg uspostavljanja tržišnog natjecanja na mjerodavnom tržištu, bez dugotrajnog vođenja postupka.

Predložene mjere Zagrebačke pivovare, AZTN ocjenjuje dostatnim za otklanjanje mogućih negativnih učinaka i ponovnu uspostavu tržišnog natjecanja u smislu članka 49. stavka 2. ZZTN-a budući da je Zagrebačka pivovara samoinicijativno i prije pokretanja postupka s predmetnim poduzetnicima sklopila u 2019. godini Anekse br. 2/2019 Ugovoru o prodaji (rabati i naknade za 2019.) čijim stupanjem na snagu su prestali važiti Partnerski ugovori s odredbama zbog kojih je pokrenut postupak.

6. Odluka Vijeća za zaštitu tržišnog natjecanja

Na temelju dostavljene dokumentacije i utvrđenog činjeničnog stanja u ovom predmetu, Vijeće za zaštitu tržišnog natjecanja (dalje: Vijeće) je sukladno ovlastima iz članaka 27. i 30. točke 2., te članka 31. ZZTN-a, na 55/2020. sjednici, održanoj 29. prosinca 2020. razmatralo navedeni predmet te je donijelo odluku da se, u smislu članka 49. ZZTN-a, predložene mjere, uvjeti i rokovi Zagrebačke pivovare prihvaćaju kao dostatni za otklanjanje mogućih negativnih učinaka i ponovnu uspostavu tržišnog natjecanja, pri čemu donošenjem ovoga rješenja postaju obvezni za predlagatelja.

Vijeće svoju odluku o prihvaćanju mjera, uvjeta i rokova u smislu članka 49. stavka 2. ZZTN-a temelji na tome da je Zagrebačka pivovara surađivala s AZTN-om te da je samoinicijativno i prije pokretanja postupka sklopila Anekse broj 2/2019 Ugovoru o prodaji čijim stupanjem na snagu su prestali važiti Partnerski ugovori s odredbama zbog kojih je postupak pokrenut.

U smislu članka 49. stavka 3. ZZTN-a rješenjem AZTN određuje rokove u kojima poduzetnik treba izvršiti mjere i uvjete iz članka 49. stavka 2. ZZTN-a, obvezuje poduzetnika na dostavu dokaza kojima potvrđuje izvršenje mjera i uvjeta u zadanom roku, te utvrđuje da nema uvjeta za daljnje vođenje postupka protiv tog poduzetnika.

Stoga je Vijeće donijelo odluku kojom se, u smislu članka 49. stavka 2. i 3. ZZTN-a, prihvaćaju mjere i uvjeti koje je predložila Zagrebačka pivovara te joj je naloženo da u ostavljenom roku dostavi dokaze da je postupala sukladno točki I. izreke ovog rješenja.

Nakon izvršenja mjera iz točke I. izreke ovog rješenja nema uvjeta za daljnje vođenje postupka protiv Zagrebačke pivovare.

Vijeće napominje kako preuzimanje obveza od strane poduzetnika u smislu članka 49. ZZTN-a nije čin priznanja povrede ZZTN-a, te da u predmetnom postupku takva povreda nije niti utvrđena.

Isto tako, prihvaćanje preuzimanja obveze izvršenja mjera, uvjeta i rokova iz članka 49. ZZTN-a nije nagodba AZTN-a s poduzetnikom niti je predlaganje istih od strane stranke u postupku priznanje povrede ZZTN-a.

Međutim, ako u smislu članka 49. stavka 7. ZZTN-a u nadzoru nad provedbom mjera i uvjeta iz članka 49. stavka 1. ZZTN-a, AZTN utvrdi da se poduzetnik ne pridržava utvrđenih mjera, uvjeta i rokova iz članka 49. stavka 3. ZZTN-a, takvo postupanje smatrat će se povredom ZZTN-a, te će se to utvrditi posebnim rješenjem kojim će se izreći i upravno-kaznena mjera sukladno odredbama ZZTN-a.

Slijedom svega navedenog, AZTN je na temelju odluke Vijeća, odlučio kao u točkama I. do VI. izreke ovoga rješenja.

Prijedlog stranke u postupku za preuzimanje obveze izvršenja određenih mjera i uvjeta te rokova u svrhu otklanjanja negativnih učinaka njenog postupanja ili propuštanja postupanja na tržišno natjecanje iz članka 49. stavka 1. ZZTN-a i rješenje AZTN-a o prihvaćanju predloženih mjera, uvjeta i rokova koji postaju obvezni za predlagatelja, u smislu članka 49. stavaka 2. i 3. ZZTN-a, podliježu naplati upravnih pristojbi, sukladno odredbi članka 4. stavka 1. Zakona o upravnim pristojbama (»Narodne novine«, br. 115/16 dalje: Zakon o upravnim pristojbama) te članka 1. Uredbe o tarifi upravnih pristojbi (»Narodne novine«, br. 8/17, 37/17, 129/17, 18/19, 97/19 i 128/19, dalje: Uredba o tarifi upravnih pristojbi).

Naime, prijedlog stranke u postupku za preuzimanje obveze izvršenja određenih mjera i uvjeta te rokova u svrhu otklanjanja negativnih učinaka njenog postupanja ili propuštanja postupanja na tržišno natjecanje iz članka 49. stavka 1. ZZTN-a podliježe obvezi naplate upravne pristojbe u iznosu od 3.500,00 kuna, u smislu tarifnog broja 93. točke 4. Tarife upravnih pristojbi Uredbe o tarifi upravnih pristojbi.

Upravna pristojba u iznosu od 21.000,00 kuna za rješenje AZTN-a o prihvaćanju predloženih mjera, uvjeta i rokova koji postaju obvezni za predlagatelja, u smislu članka 49. stavaka 2. i 3. ZZTN-a, naplaćuje se sukladno tarifnom broju 94. točki 9. Tarife upravnih pristojbi Uredbe o tarifi upravnih pristojbi.

Navedeni iznos uplaćuje se u roku od osam (8) dana od dana dostave ovog rješenja u korist Državnog proračuna Republike Hrvatske na račun broj: HR1210010051863000160, model HR64, poziv na broj odobrenja: 5002-20833... (navodi se OIB uplatitelja ili godina ili broj rješenja).

Sukladno odredbi članka 17. stavka 4. Zakona o upravnim pristojbama, nakon izvršene uplate obveznik uplate dužan je dokaz o obavljenoj uplati upravne pristojbe, dostaviti AZTN-u žurno, a najkasnije u roku od 8 (osam) dana, s pozivom na poslovni broj klasa: UP/I 034-03/20-01/002. Dokaz može biti preslika naloga za plaćanje (uplatnica) ako je pristojba plaćena gotovinskim nalogom, potvrda iz sustava e-Pristojba ako je pristojba plaćena putem tog sustava ili preslika izvatka računa ako je pristojba plaćena bezgotovinskim nalogom.

U slučaju da obveznik uplate upravne pristojbe ne izvrši uplatu upravne pristojbe u ostavljenom roku, AZTN će po proteku roka, sukladno članku 19. Zakona o upravnim pristojbama, od nadležne Porezne uprave zatražiti prisilnu naplatu upravne pristojbe.

Slijedom iznijetoga, AZTN je na temelju odluke Vijeća odlučio kao u točki VII. izreke ovog rješenja.

UPUTA O PRAVNOM LIJEKU

Protiv ovoga rješenja nije dopuštena žalba, ali nezadovoljna stranka može tužbom pokrenuti upravni spor pred Visokim upravnim sudom Republike Hrvatske u roku od trideset (30) dana od dana dostave ovoga rješenja.

Napomena:

Sukladno članku 53. ZZTN-a, podaci koji predstavljaju poslovnu tajnu izuzeti su od objavljivanja te su u tekstu navedeni podaci označeni [...], odnosno koriste se podaci u rasponu.

Klasa: UP/I 034-03/20-01/002
 Urbroj: 580-09/63-2021-012
 Zagreb, 29. prosinca 2020.

Zamjenica predsjednika
 Vijeća za zaštitu tržišnog natjecanja
 Vesna Patrlj, dipl. iur., v. r.